ສກຂ ຫຼວງພະບາງ ສຳເລັດການແຂ່ງຂັນກິລາບານເຕະນັກຮຽນໃນເທດສະບານນະຄອນ-ຫຼວງພະບາງ ຕ້ອນຮັບວັນສຳຄັນຂອງຊາດ
ພະແນກສຶກສາທິການ ແລະ ກິລາແຂວງຫຼວງພະບາງສຳເລັດການແຂ່ງຂັນກິລາບານເຕະນັກຮຽນຊັ້ນມັດທະຍົມໃນເທດສະບານນະຄອນ-ຫຼວງພະບາງ
ຕ້ອນຮັບວັນສຳຄັນຂອງຊາດ ເມື່ອບໍ່ດົນຜ່ານມານີ້ ທີ່ເດີ່ນກິລານາຫຼວງ ນະຄອນ-ຫຼວງພະບາງໄດ້ມີພິທີສະຫຼຸບປິດກິລາບານເຕະນັກຮຽນໃນເທດສະບານນະຄອນ-ຫຼວງພະບາງ ໂດຍການເປັນປະທານ ແລະ ໃຫ້ກຽດກ່າວມອບຂອງຂວັນລາງວັນຂອງທ່ານ ຊາຍສະຫວັນ ຈັນມານິດ ຮອງຫົວໜ້າພະແນກສຶກສາທິການ ແລະ ກິລາແຂວງ, ມີທ່ານຜູ້ອຳນວຍການ-ຮອງອຳນວຍການໂຮງຮຽນ,ຄູອາຈານ,ຄະນະກຳມະການຕັດສິນ,ຄູຝຶກ,ຄະນະນຳ ແລະ ນ້ອງນັກກິລາ ຕະຫຼອດຮອດກອງຊົມກອງເຊຍເຂົ້າຮ່ວມຢ່າງຫຼວງຫຼາຍ.
ການຈັດການແຂ່ງຂັນກິລານັກຮຽນຊັ້ນມັດທະຍົມປາຍໃນເທດສະບານນະຄອນ-ຫຼວງພະບາງຄັ້ງນີ້ກໍ່ເພື່ອເປັນການສ້າງຂະບວນການຂໍ່ານັບຊົມເຊີຍວັນທີ່ມີຄວາມໝາຍສຳຄັນຂອງຊາດໂດຍສະເພາະ ພິທີປະກາດແຂວງຫຼວງພະບາງເປັນແຂວງຈົບການສຶກສາຊັ້ນມັດທະຍົມຕົ້ນບໍາລຸງທົ່ວແຂວງຢ່າງເປັນທາງການ, ວັນສ້າງຕັ້ງພັກປະຊາຊົນປະຕິວັດລາວຄົບຮອບ 66 ປີ(22/3/1955-22/3/2021) ແລະ ອີກດ້ານໜຶ່ງກໍ່ເພື່ອເປັນການຄັດເລືອກເອົານັກກິລານັກຮຽນເພື່ອເປັນຕົວແທນຂອງແຂວງໃນການເຂົ້າຮ່ວມຊີງຂັນລັດຖະມົນຕີກະຊວງສຶກສາທິການ ແລະ ກິລາ (ທີ່ນະຄອນຫຼວງວຽງຈັນ) ສໍາລັບການແຂ່ງຂັນກິລາບານເຕະນັກຮຽນຊາຍໃນເທດສະບານນະຄອນ-ຫຼວງພະບາງຄັ້ງນີ້ແມ່ນຈະເລີ່ມເປີດແຕ່ວັນທີ 25 ກຸມພາ 2021 ເປັນຕົ້ນມາ ມີທັງໝົດ 7 ໂຮງຮຽນ(7 ທິມ)ເຂົ້າຮ່ວມຄື: ທີມຈາກ ໂຮງຮຽນ ມສ ເດັກກໍ່າພ້າ, ມສ SOS ແຮັກມານໄມເນີ, ມປ ພັນຫຼວງ, ມສ ປະຊາທິປະໄຕ, ມສ ປາກເຊືອງ, ມສ ສັນຕິພາບ ແລະ ມສ ຊົນເຜົ່າສວນຫຼວງ ຜ່ານການແຂ່ງຂັນຜົນປະກົດວ່າ ທັບນັກກິລາຈາກໂຮງຮຽນມັດທະຍົມສົມບູນສັນຕິພາບໄດ້ຮັບລາງວັນຊະນະເລີດ ອັນດັບທີ 1 ໄດ້ຮັບຂັນ 1 ໜ່ວຍພ້ອມດ້ວຍເງິນສົດ 4 ລ້ານກີບ, ຮອງຊະນະເລີດອັນດັບທີ 2 ເປັນທັບນັກກິລາຈາກ ໂຮງຮຽນ ມສ ປະຊາທິປະໄຕ ໄດ້ຮັບເງິນສົດ 3 ລ້ານກີບ, ສ່ວນອັນດັບທີ 3 ເປັນຂອງໂຮງຮຽນ ມສ ປ່ອງຄຳ ໄດ້ຮັບລາງວັນເງິນສົດ 2 ລ້ານກີບ ແລະ ລາງວັນເຊົມເຊີຍອັນດັບທີ 4 ໂຮງຮຽນ ມສ ກຽດຕິສັກນາໆຊາດຮັບເງິນສົດ 1 ລ້ານກີບ.
ໂດຍ: ແຈັກກີ້ ສກຂ ຫຼວງພະບາງ